recursal/SuperWikiNEXT-32B huggingface dataset:
Lochcarron, ஸ்கொட்லாந்து இல் புகையானது மேலெழும்புதலை, அதற்கு மேலாகக் காணப்படும் சூடான வளி தடுக்கிறது (2006).
கசக்கஸ்தான் இல் அல்மாத்தி நகரத்தில் வெப்பக்கிரமமாறுகை காரணமாக புகை நகரத்திற்கு மேலாகப் பிடித்து வைக்கப்பட்டுள்ளது
புடாபெஸ்ட், ஹங்கேரி இல், மார்கரட் தீவில் வெப்பக்கிரமமாறுகையைக் காட்டும் படம் – 2013
வானிலையியலில், **வெப்பக்கிரமமாறுகை** என்பது வளிமண்டலத்தில் சாதாரணமாக உயரத்திற்கேற்ப நிகழும் மாற்றங்களின் இயல்பிலிருந்து விலகி, வேறுபாடு காணப்படுதல் ஆகும். பொதுவாக வளியின் வெப்பநிலையானது, பூமியிலிருந்து மேல்நோக்கிச் செல்லச்செல்ல, உயரத்திற்கேற்றவாறு குறைந்து செல்லும். வெப்பக்கிரமமாறுகையின்போது, சூடான வளி, குளிரான வளிக்கு மேலாகக் காணப்படும். அதாவது உயரத்தைப் பொறுத்து, பொதுவாகக் காணப்படும் வெப்பநிலைத் தோற்றம் நேர்மாறாகக் காணப்படும் நிலையாகும்.

இத்தகைய வெப்பக்கிரமமாறுகையானது நிலப்பரப்பிற்கு அண்மையாக புகைப்பனியை உருவாக்கி, வளிமண்டலத்தில் நச்சுத்தன்மையை ஏற்படுத்துகிறது. இந்த வெப்பக்கிரமமாறுகையானது, ஒரு தொப்பி போல் தொழிற்பட்டு வெப்பச் சுழற்சியைத் தடுத்து வைக்கவும் கூடும். இந்த தொப்பி போன்ற பகுதி, ஏதாவது காரணங்களால் உடையும்போது அல்லது இல்லாமல் போகும்போது, உள்ளேயிருக்கும் ஈரலிப்பில் ஏற்படும் வெப்பச் சுழற்சி கடுமையான இடிமழையைக் கொண்டு வரலாம். வெப்பக்கிரமமாறுகையானது குளிரான காலநிலையில், உறைமழையையும் ஏற்படுத்தலாம்.

சாதாரண வளிமண்டல நிலை
--------------------

பொதுவாக புவியின் மேற்பரப்பை அண்மித்த வளிமண்டலத்திலிருக்கும் வளி, மேலேயுள்ள வளியை விடச் சூடானதாக இருக்கும். இதற்குக் காரணம் சூரியனிலிருந்து வரும் வெப்பக் கதிர்களினால் புவியின் நிலப்பரப்பு சூடாகி, பின்னர் அந்தச் சூடானது அதனை அண்மித்த வளிமண்டலத்திற்குப் பரவுவதாகும்.

காரணங்கள்
---------

1. சூடான, குறைந்த அடர்த்தியுள்ள வளித் தொகையானது, குளிரான, அதிக அடர்த்தியுள்ள வளித் தொகைக்கு மேலாக நகர்வது.
2. சூரியனிலிருந்து புவியின் நிலப் பரப்பிற்குக் கிடைக்கும் வெப்பத்தைவிட, புவியிலிருந்து வெளியேறும் வெப்பம் அதிகரித்தல். இது பொதுவாக இரவு நேரங்களில் அல்லது குளிர்காலங்களில், சூரியனின் சாய்வு மிகக் குறைவாக இருக்கையில் நிகழும். மேலும் பெருங்கடல் பகுதிகள் வெப்பத்தைப் பிடித்து வைத்திருக்கும் தன்மையை அதிகமாகக் கொண்டிருப்பதனால், இத்தகைய விளைவு பொதுவாக நிலப் பரப்புக்களிலேயே காணப்படும். துருவப் பகுதிகளில், குளிர் காலங்களில், நிலப்பரப்பில் இது பொதுவாக ஏற்படும்.

விளைவுகள்
---------

 சீனாவில் குளிர்கால புகைப்பனி (1993).
வெப்பக்கிரமமாறுகை நிகழும் பகுதிகளில், வளியில் சுழற்சி இல்லாமல், வளியானது நகர்வு அற்று இருப்பதனால், தூசுகள் மற்றும் நச்சுக் காற்றுகளைப் பிடித்து வைத்திருப்பதனால் வளிமண்டலம் நச்சுத்தன்மைக்கு உட்படும். மக்கள்தொகை அதிகமான நகரங்களில் இதன் விளைவு அதிக பாதிப்பைக் கொடுக்கும்.

மேற்கோள்கள்
-----------

1. ↑  Service, NOAA's National Weather. "Glossary – NOAA's National Weather Service". *w1.weather.gov* (ஆங்கிலம்). 2017-01-19 அன்று பார்க்கப்பட்டது.
2. ↑  Nagle, Garrett, and Paul Guinness. Cambridge International A and AS Level Geography. Hodder Education, 2011. 41. Print.
கெரியா லாக்காவால் உருவாக்கப்பட்ட அரக்குப் பூச்சிக் குழாய்கள்

**அரக்குப்பூச்சி** *(lac insects)* என்பது கெரிடே வகைப் பூச்சியினக் குடும்பமாகும். பொதுவாக இவை லாக் பூச்சிகள் அல்லது லாக் செதில்கள் என்று அழைக்கப்படுகின்றன. மெட்டாடாச்சார்டியா, டச்சார்டெயெல்லா, ஆசுடரிடிடியா, அப்ரோடச்சார்டினா, டச்சார்டினா மற்றும் கெரியா போன்ற சில இனங்களின் உறுப்பினர்கள் வணிக நோக்கங்களுக்காக உருவாக்கப்பட்டவை. இருப்பினும் மிகவும் பொதுவாக பயிரிடப்படும் இனங்கள் கெரியா லாக்கா ஆகும். இந்த பூச்சிகள் ஒரு மெழுகு போன்ற பிசினைச் சுரக்கின்றன, இவை வணிக ரீதியாக லாக் மற்றும் செல்லாக் ஆக மாற்றப்பட்டு, பல்வேறு சாயங்கள், ஒப்பனைப் பொருட்கள், உண்ணும் பழ வகைகள், மரங்களுக்கான பூச்சுகள் மற்றும் பளபளப்புகளில் பயன்படுத்தப்படுகின்றன.

அடங்கியுள்ள சிற்றினங்கள்:

* கெரியா லாக்கா - உண்மையான லாக் செதில்
* பரதச்சார்டினா டெகோரெல்லா - ரோசெட் லேக்சுகே செதில்
* பரதச்சார்டினா சூடோலோபாடா - லேபட் லேக் செதில்

ஒரு விவசாயிக்கு முட்டைகள் தயார் செய்யப்பட்ட ஒரு குச்சியை கொடுக்கும்போது சாகுபடி தொடங்குகின்றது. எந்த மரத்தில் பூச்சி வளர்க்கப்பட வேண்டுமோ அதில் இக்குச்சி கட்டப்படுகிறது. ஆயிரக்கணக்கான பூச்சிகள் மரத்தின் கிளைகளில் காலனித்துவப்பட்டு இவை செயற்கைப் பிசினை சுரக்கின்றன. பின்னர் மரக்கிளைகள் வெட்டப்பட்டு அறுவடை செய்யப்படுகின்றன.

மேற்கோள்கள்
-----------

1. ↑  Derry, Juliane (2012). "Investigating Shellac: Documenting the Process, Defining the Product" (PDF). Project-Based Masters Thesis, University of Oslo. p. 27. 3 July 2014 அன்று பார்க்கப்பட்டது.

* Ben-Dov, Y. D. R. Miller, and G. A. P. Gibson. (2006). A Systematic Catalogue of Eight Scale Insect Families (Hemiptera: Coccoidea) of the World. Elsevier. 247. ISBN 0-444-52836-9

வெளி இணைப்புகள்
---------------

* Taxonomy
**பரஞ்சோதி முனிவர்** திருவிளையாடல் புராணத்தை எழுதியவர். இவரது தந்தை மீனாட்சி சுந்தர தேசிகர் எனத்தெரிய வருகிறது. பரஞ்சோதி முனிவர் என நான்கு முனிவர்கள் இருந்துள்ளனர். திருவிளையாடல் புராணம் எழுதிய பரஞ்சோதி முனிவர் அவர்கள் வேதாரணியம் எனப்படும் திருமறைக்காட்டில் வசித்த அல்லது பிறந்தவர் ஆவார். தந்தையே குருவாக இருந்து, மகனுக்கு சைவ சித்தாந்த கருத்துக்களைப் பயிற்றுவித்தார். திருமறைக்காட்டில் கோவில் கொண்டுள்ள சிவனைத் துதித்து வந்த பரஞ்சோதி முனிவர், தமிழகத்திலுள்ள பிறகோவில்களையும் பார்க்க ஆவல் கொண்டார். மதுரைக்கு வந்த அவர், மண்டபம் ஒன்றில் தங்கியிருந்த போது, அவரது கனவில் தோன்றிய மீனாட்சியம்மன், அந்நகரில் சிவன் நிகழ்த்திய திருவிளையாடல்களை அழகு தமிழில் பாடும்படி உத்தரவிட்டாள். அதற்கிணங்கிப் பரஞ்சோதி முனிவர் திருவிளையாடல் புராணத்தை எழுதினார்.திருவிளையாடற் கதைகள் சிலப்பதிகாரம் முதற்கொண்டு கூறப்பட்டு வந்தாலும் பரஞ்சோதி முனிவர் இயற்றிய புராணமே விரிவும் சிறப்பும் கொண்டது.இவர் பதினேழாம் நூற்றாண்டில் வாழ்ந்தவர். சிவ பக்தியில் சிறந்து விளங்கியவர்களுள் ஒருவராக வாழ்ந்தவர்.இவர் திருமறைக்கட்டுக்கு வடமேற்க்கே புன்னையகாணல் என்ற இடத்தில் இயற்கை எய்தினார்
உற்பத்தியில் நுகர்விலும் தொழில்நுட்பம் ஒரு முக்கிய கூறு ஆகும். திருத்தங்கள், கண்டுபிடுப்புகள், ஆய்வுகள் ஊடாக தொழில்நுட்பம் தொடர்ந்து வளர்ச்சி பெற்றுவரும் ஒரு கூறு ஆகும். இதைக் கருத்தில் கொண்டு ஒரு வளர்ச்சியடைந்துவரும் நாடு தகுந்த சில உயர் தொழில்நுட்பத்தை பயன்படுத்துவது, அது செலவு குறைவானதாகவும் பயன் மிக்கதாகவும் அமையலாம். அதனால் அந்த நாட்டின் வளர்ச்சி வேகம் உயரும் என்பதுதே **தவளைப்பாச்சல்** வளர்ச்சியல் கோட்பாடு. 

எடுத்துக்காட்டாக கம்பித் தொலைபேசி இணைப்புகளை ஏற்படுத்துக்கான செலவு அதிகம். அதனால் மிகச் சிறிய தொகை இந்தியர்கள் மட்டுமே தொலைபேசி வசதியைப் பெற்று இருந்தனர். கம்பியற்ற செல்பேசி இணைப்புகாளைப் பெறுவது ஒப்பீட்டளவில் இலகுவானது செலவு குறைவானது. இதனால் பல மடங்கு இந்தியர்கள் இந்த வசதியைப் பெறுவது ஏதுவானது. அதே வேளை கம்பிக் கட்டமைப்புக்களை கொண்ட மேற்கு நாடுகள் அவற்றின் செலவுகளையும் ஏற்றுக்கொண்டு கம்பியற்ற செல்பேசிச் சேவைகளுக்கு மாறுவது ஒரு கூடிய சவாலாக பார்க்கப்படுகிறது. இது தவளைப்பாச்சலுக்கு ஒர் எடுத்துக்காட்டு. 

நிறைந்த செலவில் தமது சொந்த மென்பொருள் உருவாக்கத்தில் ஈடுபடாமல் கட்டற்ற மென்பொருட்களைப் பயன்படுத்தி அவற்றை தமது மென்பொருள் தேவைகளுக்கு பயன்படுத்துவதையும் தவளைப்பாச்சல் முறைக்கு ஓர் எடுத்துக்காட்டாக சொல்லலாம்.

மேலும் காண்க
------------

* எண்ணிம இடைவெளி
* புதுப்பிக்கத்தக்க ஆற்றல்
**கிறிஸ்தவ** மதம் யேமனில் ஒரு சிறுபான்மை மதம். ஏமன் அரசியலமைப்பு மத சுதந்திரத்தைக் குறிப்பிடுகிறது. ஏடனில் 3 தேவாலயங்கள் உள்ளன.

தற்போதைய நிலைமை
---------------

 ஏடனில் உள்ள முன்னாள் ஆங்கிலிகன் தேவாலயம் 
யேமனில் 3000 கிறிஸ்தவர்கள் இருந்தனர், அவர்களில் பெரும்பாலோர் வெளிநாட்டு வம்சாவளியைச் சேர்ந்தவர்கள் அல்லது தற்காலிகமாக வசிப்பவர்கள். 

ஏமனில் சுமார் 4000 கத்தோலிக்கர்கள் உள்ளனர், மேற்கோள் தேவை] அவர்கள் அரேபியாவின் அப்போஸ்தலிக் விகாரியட்டைச் சேர்ந்தவர்கள். உலக கிறிஸ்தவ கலைக்களஞ்சியம், இரண்டாம் பதிப்பு, தொகுதி 1, எத்தியோப்பியன் ஆர்த்தடாக்ஸ் சர்ச் மற்றும் ரஷ்ய ஆர்த்தடாக்ஸ் சர்ச் யேமனில் மிகப்பெரிய பிரிவுகளாகக் கூறுகிறது. ஏடனில் மூன்று கத்தோலிக்க தேவாலயங்களும் ஒரு ஆங்கிலிகன் தேவாலயமும் உள்ளன. சானாவில் வாராந்திர புராட்டஸ்டன்ட் சேவைகள் உள்ளன. பல நாடுகளைச் சேர்ந்த கிறிஸ்தவ பணிகள் யேமனில் செயலில் உள்ளன. வெளிநாட்டு கிறிஸ்தவ நிறுவனங்களுக்கு சொந்தமான மருத்துவமனைகள் உள்ளன.

யேமனின் மக்கள் தொகையில் 1% க்கும் குறைவாகவே புராட்டஸ்டன்ட்டுகள் உள்ளனர். ஒரு அமெரிக்க பாப்டிஸ்ட் சபை ஜிப்லாவில் உள்ள ஒரு மருத்துவமனையுடன் இணைக்கப்பட்டுள்ளது.  ஆங்கிலிகன் சர்ச் ஏடனில் இரண்டு தொண்டு கிளினிக்குகளை நடத்துகிறது. கிறிஸ்தவர்களுக்கும் முஸ்லிம்களுக்கும் இடையிலான உறவுகள் மத சுதந்திரத்திற்கு பங்களிப்பு செய்கின்றன என்று சிலர் கூறுகிறார்கள்.  இஸ்லாமிலிருந்து கிறிஸ்தவத்திற்கு மாறுவது சட்டப்பூர்வமாக அரசால் அங்கீகரிக்கப்படவில்லை. நாட்டில் ஒரு முஸ்லீம் பின்னணியைச் சேர்ந்த 400 கிறிஸ்தவர்கள் இருப்பதாக 2015 ஆம் ஆண்டின் ஒரு ஆய்வு மதிப்பிடுகிறது. 

6 ஆம் நூற்றாண்டின் முற்பகுதியில் யேமனின் நிலப்பரப்பில் கிறிஸ்தவம் பரவலாக இருந்தது.

மேலும் காண்க
------------

* ஏமனில் ரோமன் கத்தோலிக்க மதம்
* ஏமனில் புராட்டஸ்டன்டிசம்
* ஏடனில் மிஷனரிகள் ஆஃப் சேரிட்டி தாக்குதல்

குறிப்புகள்
-----------

1. ↑  United States Bureau of Democracy, Human Rights and Labor. Yemen: International Religious Freedom Report 2008.  *இந்தக் கட்டுரை பொது உரிமையில் உள்ள மூலத்திலிருந்து உரையைக் கொண்டுள்ளது.*
2. ↑  "International Religious Freedom Report 2006".
3. ↑  "Reports on Religious Freedom: Yemen". *Jewish Virtual Library*. 18 November 2015 அன்று பார்க்கப்பட்டது.
4. ↑  Johnstone, Patrick; Miller, Duane A. *Believers in Christ from a Muslim Background: a global census*.
**சார்பாண்மை மக்களாட்சி** (Representative democracy) அல்லது **பிரதிநிதித்துவ ஆட்சிமுறை** என்பது ஒருவகை மக்களாட்சி அரசு முறையாகும். இம்முறை, தனியாள் அதிகாரம் கொண்ட அரசு முறை, எல்லா மக்களுமே நேரடியாகப் பங்குபெறும் நேரடி மக்களாட்சி முறை என்பவற்றிலிருந்து வேறுபடுகிறது, இம்முறையில் தேர்தல் மூலம் மக்களால் தெரிவு செய்யப்படும் ஒரு குழுவினர் மக்கள் சார்பில் அரசைக் கட்டுப்படுத்துகின்றனர்.

இம் முறையில் சார்பாளர்கள் மக்கள் சொல்வதை மட்டுமே கேட்டுச் செய்பவர்களாக இருப்பதில்லை. மக்களின் நன்மையைக் கருத்தில் கொண்டு, மாறும் சூழ்நிலைகளுக்குத் தக்கபடி உகந்த முறையில் இயங்குவதற்கான அதிகாரம் அவர்களுக்கு உண்டு. நேரடி மக்களாட்சி இதிலிருந்து முற்றிலும் வேறுபட்டது. நேரடி மக்களாட்சியில் சார்பாளர்கள் இல்லாமல் இருக்கலாம் அல்லது அவர்கள் மக்கள் சொல்வதை மட்டுமே கேட்டுச் செயல்படுபவர்களாக இருப்பர்.

கனடா, ஆசுத்திரேலியா, ஐக்கிய இராச்சியம், இந்தியா போன்ற சார்பாண்மை மக்களாட்சி நிலவும் நாடுகளில், சார்பாளர்கள் தேர்தல்கள் மூலம் தெரிவு செய்யப்படுகின்றனர். இத் தேர்தல்கள் பெரும்பாலும் பன்மைத்துவ முறையில் அமைந்தவை. பன்மைத்துவத் தேர்தலில், வெற்றிபெறும் வேட்பாளர் தனித்தனியாக மற்ற ஒவ்வொரு வேட்பாளரிலும் கூடிய வாக்குகள் பெற்றால் போதுமானது. அளிக்கப்பட்ட வாக்குகளில் பெரும்பான்மை வாக்குகளைப் பெற்றிருக்கவேண்டிய அவசியம் இல்லை.

தற்போதுள்ள மக்களாட்சி முறையைக் கைக்கொள்ளும் நாடுகள் பெரும்பாலும் தேர்தல் முறையையே பின்பற்றுகின்ற போதும், கோட்பாட்டளவில், குலுக்கல் முறை போன்ற பிற முறைகளிலும் சார்பாளர்கள் தெரிவு செய்யப்படலாம். சிலவேளைகளில் சார்பாளர்களே பிற சார்பாளர்களைத் தெரிவு செய்வதும் உண்டு. குடியரசுத் தலைவர் போன்ற பதவிகளுக்கு சார்பாளர்கள் இவ்வாறு தெரிவு செய்யப்படுகின்றனர்.

தனிமனித சுதந்திரத்துக்குக் கூடிய அழுத்தம் கொடுக்கும் சார்பாண்மை மக்களாட்சி, தாராண்மை மக்களாட்சி (liberal democracy) எனப்படுகின்றது. அவ்வாறில்லாத சார்பாண்மை மக்களாட்சி தாராண்மையில் மக்களாட்சி (illiberal democracy) எனப்படும்.

மேற்கோள்கள்
-----------

1. ↑  சுரேஷ் சம்பந்தம் (29 அக்டோபர் 2017). "ஆட்சியாளர்கள் விருப்பத்துக்கு ஏற்ப சட்டம் இயற்றுவது சரியா? - புதிய ஆட்சி முறைக்கு மாறுமா இந்தியா". *கட்டுரை*. தி இந்து தமிழ். 30 அக்டோபர் 2017 அன்று பார்க்கப்பட்டது.
**சார்மதி மலைத்தொடர்** (சார்மாடி) என்பது தெற்கு கன்னட மாவட்டம் பெள்தங்கடி வட்டத்தில் சிக்கமகளூருவின் முடிகெரே வட்டத்திலும் உள்ள ஒரு மலைத்தொடர் ஆகும். இது தெற்கு கன்னடாவை சிக்கமகளூரு மாவட்டத்துடன் இணைக்கும் மேற்குத் தொடர்ச்சி மலையில் உள்ள இடங்களுள் இதுவும் ஒன்று. இம்மலைப்பகுதி சார்மதி மலைத்தொடர் என்று அழைக்கப்படுகிறது. இது மங்களூரு மற்றும் தும்குருவை இணைக்கும் தேசிய நெடுஞ்சாலை 73-ல் அமைந்துள்ளது. இதன் அருகிலுள்ள இடங்கள் சார்மதி கிராமம், உஜிரே, பெள்தங்கடி, புத்தூர், கொட்டிகெஹாரா, பாலூர் மற்றும் கலசா மற்றும் பனகல் முதலியன.

சார்மதி மலைத்தொடர் சார்மதி கிராமத்திலிருந்து தொடங்குகிறது (உஜிரேயிலிருந்து 11 கி.மீ.) மற்றும் கொட்டிகெஹராவில் முடிவடைகிறது. சார்மதி மலைத்தொடர் தெற்கு கருநாடாகவின் வடகிழக்கு பகுதிகளை சிக்மகளூர் மாவட்டத்துடன் உஜிரே-கொட்டிகெராவில் இணைக்கிறது. இது தர்மஸ்தலாவிலிருந்து 9 கி.மீ. தூரத்தில் உள்ளது. பல்லராயனதுர்கா என்பது மலையில் அமைந்துள்ள ஒரு கோட்டையாகும். இது கொட்டிகெஹர - கலச பாதையில் சுங்கசாலையிலிருந்து 10 கி.மீ. தொலைவில் உள்ளது.

பல்லாராயனதுர்கா கோட்டையை இருபக்கங்களிலிருந்தும் அணுகலாம். சுங்கசாலேயிலிருந்து குறுகிய பாதையில், ஹொரநாட்டிலிருந்து செல்லும் வழியில் அல்லது பந்தஜேயிலிருந்து நீண்ட பாதையில் அமைந்துள்ளது. சார்மாடி காட் பகுதியில், 200 அடி உயரத்தில் இருந்து விழும் பந்தஜே அர்பி (துளுவில் *அர்பி* என்றால் 'நீர்வீழ்ச்சி') என்ற நீர்வீழ்ச்சி உள்ளது. கடைகல்லு சிகரம் 1700 அடி உயரத்தில் உள்ளது.

தேசிய நெடுஞ்சாலை 73
-------------------

தேசிய நெடுஞ்சாலை 73 (முன்பு தேசிய நெடுஞ்சாலை 234) சார்மதியிலிருந்து மேற்குத் தொடர்ச்சி மலையில் ஏறுகிறது. இந்த மலைப்பிரிவு 12 குண்டுசீ வளைவுகளைக் கொண்டுள்ளது. இப்பகுதி 7000 மி.மீக்கும் அதிகமான மழையைப் பெறுகிறது. இப்பகுதியில் உள்ள சில முக்கிய சிகரங்களில் ஜேனுகல்லு குடா, பாலேகல்லு குடா மற்றும் கொடேகல்லு குடா ஆகியவை அடங்கும். கன்னடம் மற்றும் துலுவில், *கோடே* என்றால் 'குடை', என்றும் *கல்லு* என்றால் 'பாறை' என்றும் *குடா* என்றால் 'மலை' என்றும் பொருள். இந்த மலைப் பகுதியில் உள்ள சாலைகள் மிகவும் குறுகலாக உள்ளது. பாலேகல்லு குடா 11வது குண்டூசி வளைவில் அமைந்துள்ளது. வானம் தெளிவான நாளில், மங்களூர் கடற்கரையினை சார்மதி மலையிலிருந்து காணலாம். நேத்ராவதி ஆறு சார்மதி மற்றும் குதுரேமுக இடையே அமைந்துள்ள பங்கராபலிகேவில் உற்பத்தியாகிறது. கர்நாடகாவின் மற்ற மலைப் பிரிவுகளுடன் ஒப்பிடும்போது இந்த மலைப் பகுதி மிகவும் ஆழமானது. தெற்கு கன்னடத்தில் உள்ள மற்ற இடங்களை ஒப்பிடும்போது, சார்மாதியில் குளிர்காலத்தில் குளிர் மிக அதிகமாக இருக்கும்.

படத்தொகுப்பு
------------

* அருவி, கோடேலொக்கு குடா, சார்மதி மலைத்தொடரில்அருவி, கோடேலொக்கு குடா, சார்மதி மலைத்தொடரில்
* அறிவிப்பு பலகைஅறிவிப்பு பலகை
* சார்மதி மசூதிசார்மதி மசூதி
* அன்னப்பா கோயில் சார்மதி மலைத்தொடரில்அன்னப்பா கோயில் சார்மதி மலைத்தொடரில்

மேற்கோள்கள்
-----------

1. ↑  "A paradise hidden away from the busy highway". The Hindu newspaper. 1 December 2012. 7 June 2015 அன்று பார்க்கப்பட்டது.
2. ↑  "Varied landscapes of Charmadi". *Deccan Herald*. 16 May 2011. .
3. ↑  "The many faces of Charmadi". *Deccan Herald*. 29 April 2014. .

வெளி இணைப்புகள்
---------------

* சார்மதி வழியாக ஒரு பயணம்
* சார்மதி மலைப்பாதை
**தவல் பதியா** (*Dhaval Bathiya*, பிறப்பு: 26 சூன் 1983) இந்தியப் படைப்பாளி மற்றும் பயிற்சியாளர். "மகிழ்வோடு படித்து, தேர்வில் முதலிடம் பெறுவதெப்படி?" என்ற நூலை எழுதி வெளியிடும்போது, இவருக்கு வயது 19.

இளமைக் காலம்
------------

மும்பையில் ஓர் பணக்காரக் குடும்பத்தில் பிறந்த இவர், மாணாக்கராக இருந்தபோது கல்வி கற்பதிலும் சிறந்து விளங்கினார். நர்சீ மோன்ஜீ கல்லூரியில் பட்டதாரியானதுடன், ஏஸிஎஸ் ( ACS ), எல்.எல்.பி.( LLP ) படிப்புக்களையும் நிறைவு செய்தார். பண்டைய இந்திய ஆன்மிகக் குருக்கள் வடிவமைத்த கணிதச் சமன்பாடுகளில், கல்லூரி வாழ்க்கையின் துவக்க காலங்களிலேயே மிகவும் ஈடுபாடு கொண்டு தேர்ச்சி பெற்று விளங்கினார்.இந்தத் திறமையின் காரணமாக, மிகக் கடினமான கணிதங்களுக்கும், கணிதச் சமன்பாடுகளுக்கும் மிகமிக எளிதாக விடை காணும் திறமை உடையவராகத் திகழ்ந்தார். சக மாணாக்கர்களிடத்தும், ஆசிரியர்களிடத்தும் இத்திறமையை வெளிப்படுத்தியபோது, எதிர்ப்புக்களே மிஞ்சியது. இவற்றிலிருந்தெல்லாம் விடுபட்டு பயிற்சிப் பட்டறைகளையும், விவாத அரங்குகளையும் தயக்கமின்றி நடத்தி, தாம் கையாண்ட வழிமுறைகளை மக்களிடம் பிரபலமடையச் செய்தார்

டைம்ஸ் ஆப் இந்தியாவால் ஈட்டிய புகழ்
-----------------------------------

இத்தகைய பயிற்சியின்போது, கலந்துகொண்ட டைம்ஸ் ஆப் இந்தியாவின் மூத்த பத்திரிக்கையாளர், 100 ஆண்டுக் காலண்டரை, ஐந்து நிமிடங்களில் எப்படி நினவு வைத்துக் கொள்ள முடிகிறது ? பயிற்சி அரங்கில் கூடியிருந்த 300 நபர்களின் பெயர்களையும், அவர்களது தொலைபேசி எண்களையும் பிழையின்றிச் சொல்ல முடிகின்றது என்று "WHIZ KID" என்னும் தலைப்பில் மறுநாள் தினசரியில் வெளியிட்டார். ஊடகங்களும், தொழில்துறையினரும் வியப்பெய்தினர். பின்னர், தவல் பதியா கணித மேதை, எண்களின் சூட்சுமங்களை நன்கறிந்த அறிவாளி என்றும் அழைக்கப்பட்டார்.

இன்றைய நிலையில் இவர்
--------------------

இன்றைய கால கட்டத்தில், தவல் பதியாவின் திறன்மிகுக் கோட்பாடுகள் 4,00,00 இந்திய மாணாக்கர்களுக்கும், குவைத், யுனைடட் அரேபிக் எமிரேட்ஸ்,
அமெரிக்கா, மொரிஷியஸ், நேபாளம், ஓமன், சிங்கப்பூர், மலேசியா, இலங்கை மற்றும் பல நாடுகளுக்கும் சென்றடைந்துள்ளது. தற்பொழுது, "எளிய வேதவழி கணிதம்" தமிழில் 280 பக்கங்களில் வெளிவந்துள்ளது.

இவர் எழுதியுள்ள நூல்கள்
-----------------------

* How to Top Exams and Enjoy Studies
* Vedic Mathematics Made Easy
* The Best of Sudoku
* He Swam with Sharks for an Ice-cream

மேற்கோள்கள்
-----------

1. ↑  "Article Show". *The Times of India*. 10 October 2011 அன்று பார்க்கப்பட்டது.

வெளி இணைப்புகள்
---------------

* 
* 
* பரணிடப்பட்டது 2012-03-14 at the வந்தவழி இயந்திரம்\
* 
*
**தாராசனா சத்தியாகிரகம்** (Dharasana Satyagraha) என்பது 1930 மே மாதம் காலனித்துவ இந்தியாவில் பிரிட்டிசாரின் உப்பு வரிக்கு எதிராக நடந்த ஆர்ப்பாட்டமாகும். தண்டி, உப்புச் சத்தியாகிரகம் முடிவடைந்ததைத் தொடர்ந்து, மகாத்மா காந்தி பிரித்தானிய ஆட்சிக்கு எதிரான அடுத்த போராட்டமாக குசராத்தில் தாராசனா என்ற இடத்தில் உப்பு எடுக்கத் தேர்ந்தெடுத்தார். தாராசனாவில் காவலர்களால் நூற்றுக்கணக்கான சத்தியாக்கிரகிகள் தாக்கப்பட்டனர். அடுத்தடுத்த இந்தப்போராட்டம் இந்திய சுதந்திர இயக்கத்தின் மீது உலக கவனத்தை ஈர்த்ததுடன், இந்தியாவில் பிரித்தானிய ஆட்சியின் நியாயத்தன்மையை கேள்விக்குள்ளாக்கியது.

பின்னணி
-------

மகாத்மா காந்தி, ஜவகர்லால் நேரு தலைமையிலான இந்திய தேசிய காங்கிரசு, 1930 சனவரி 26 அன்று பகிரங்கமாக சுதந்திரப் பிரகடனத்தை அல்லது முழு தன்னாட்சி அறிவிப்பை வெளியிட்டது.  ஏப்ரல் 6, 1930 அன்று காந்தி சட்டவிரோத உப்பு தயாரிப்பதன் மூலம் நிறைவடைந்த தண்டி உப்பு சத்தியாகிரகம், பிரித்தானிய அரசின் உப்பு வரிக்கு எதிராக நாடு தழுவிய போராட்டத்தை நடத்தியது. மே 4, 1930 அன்று, காந்தி இந்தியாவின் தலைமை ஆளுநர் இர்வின் பிரபுவிற்கு கடிதம் எழுதினார், தாராசனாவி உப்பு எடுக்கும் தனது தனது நோக்கத்தை விளக்கினார். உடனடியாக காந்தி கைது செய்யப்பட்டார். முன்மொழியப்பட்ட செயல் திட்டத்தை தொடர இந்திய தேசிய காங்கிரசு ஜவகர்லால் நேரு, வல்லபாய் படேல் உள்ளிட்ட பல காங்கிரஸ் தலைவர்கள் திட்டமிட்ட நாளுக்கு முன்பே கைது செய்யப்பட்டனர். .

தாராசனா அணிவகுப்பு
------------------

அணிவகுப்பு திட்டமிட்டபடி முன்னேறியது. 76 வயதான ஓய்வுபெற்ற நீதிபதி அப்பாஸ் தியாப்ஜி, காந்தியின் மனைவி கஸ்தூர்பாயுடன் அணிவகுத்துச் சென்றார். இருவரும் தாராசனத்தை அடைவதற்கு முன்னர் கைது செய்யப்பட்டு மூன்று மாத சிறைத்தண்டனை விதிக்கப்பட்டனர்.  அவர்கள் கைது செய்யப்பட்ட பின்னர், சரோஜினி நாயுடு மற்றும் அபுல் கலாம் ஆசாத் தலைமையில் அமைதியான போராட்டம் தொடர்ந்தது. அணிவகுப்பை வழிநடத்த ஒரு பெண்ணை காந்தி உயர்த்தியதை சில காங்கிரஸ் தலைவர்கள் ஏற்கவில்லை.  நூற்றுக்கணக்கான இந்திய தேசிய காங்கிரசு தொண்டர்கள் தாராசனா உப்பு எடுக்கும் வேலைகள் நடைபெறும் இடத்தை நோக்கி அணிவகுக்கத் தொடங்கினர். காவல்துறையினரால் திருப்பி விடப்படுவதற்கு முன்னர், நாயுடு மற்றும் சத்தியாக்கிரகிகள் அந்த இடத்தை அடைந்தனர். ஒரு கட்டத்தில் அவர்கள் அங்கேயே இருபத்தெட்டு மணி நேரம் காத்திருந்தனர். மேலும் நூற்றுக்கணக்கானோர் கைது செய்யப்பட்டனர்.

குறிப்புகள்
-----------

1. ↑  "The pledge was taken publicly on January 26, 1929, thereafter celebrated annually as Purna Swaraj Day." Wolpert, 2001, p. 141.
2. ↑  Ackerman & DuVall, p. 89.
3. ↑  Tanejs, p. 128.
4. ↑  Ackerman & DuVall, p. 89
**அஸ்வின் குமார் லட்சுமிகாந்தன்** ( *Ashwin Kumar Lakshmikanthan* ) ஓர் இந்தியத் திரைப்பட மற்றும் தொலைக்காட்சி நடிகர், இவர் தமிழ் மற்றும் தெலுங்கு மொழி தயாரிப்புகளில் பணியாற்றியுள்ளார். ஸ்டார் விஜய் சீரியல்களான ரெட்டை வால் குருவி (2015) மற்றும் நினைக்க தெரிந்த மனமே (2017) ஆகிய படங்களில் முக்கிய கதாபாத்திரங்களில் நடித்தார், மேலும் ஓ காதல் கண்மணி (2015) மற்றும் ஆதித்ய வர்மா (2019) போன்ற படங்களில் துணை வேடங்களில் நடித்தார். 2021 ரியாலிட்டி நிகழ்ச்சியில் குக் வித் கோமாளி 2 உடன் போட்டியிட்ட பிறகு இவர் முக்கியத்துவம் பெற்றார்.டைம்ஸ் ஆப் இந்தியா தனது சென்னை டைம்ஸ் பதிப்பில் "தொலைக்காட்சி 2020 இல் மிகவும் விரும்பத்தக்க மனிதர்" என்று பெயரிட்டது.

ஆரம்பகால வாழ்க்கை மற்றும் கல்வி
-------------------------------

கோயம்புத்தூரில் பிறந்து வளர்ந்த அஸ்வின் குமார் கார்மல் கார்டனில் தனது பள்ளிப் படிப்பை முடித்தார். மேலும், குமரகுரு தொழில்நுட்பக் கல்லூரியில் இளங்கலையில், இயந்திரப் பொறியாளர் பட்டம் பெறுவதற்கு முன்பே கோவை, பூ. சா. கோ. மேலாண்மைக் கல்லூரியில் முதுகலை வணிக மேலாண்மை பட்டம் பெற்றார்.  தனது கல்லூரி நாட்களில், நடிப்பு மீதான ஆர்வத்தை வளர்த்துக் கொண்ட இவர், நடிப்புக்கான நேர்காணலில் கலந்து கொள்ள முடிவு செய்தார்.

மேற்கோள்கள்
-----------

1. ↑  "Ashwin Kumar Lakshmikanthan clocks 1 million followers on Instagram; thanks fans for the love". *TimesofIndia.com*. Jan 31, 2021.
2. ↑  S, Srivatsan (2021-04-27). "Meet ‘Cook with Comali’ star Ashwin Kumar: The man you know, the journey you don’t" (in en-IN). *தி இந்து*. .
3. ↑  "Chennai Times Most Desirable Man On Television 2020: Ashwin Kumar". *TimesofIndia.com*. May 26, 2021.
4. ↑  "Ashwin Kumar Lakshmikanthan – PSG TECH Alumni Association". *psgtech.ac.in*. Apr 24, 2021.

வெளி இணைப்புகள்
---------------

* ஐ.எம்.டி.பி இணையத்தளத்தில் அஸ்வின் குமார் லட்சுமிகாந்தன்
* இன்ஸ்ட்டாகிராமில் அஸ்வின் குமார் லட்சுமிகாந்தன்
**தாரா சிங்** (பஞ்சாபி: ਦਾਰਾ ਸਿੰਘ; 19 நவம்பர் 1928 – 12 ஜுலை 2012) ஒரு பஞ்சாபி மல்யுத்த வீரராக இருந்து பிறகு நடிகரானவர். 1952-ம் ஆண்டு முதல் நடித்து வரும் இவர், இந்தியாவின் ராஜ்ய சபாவிற்கு முதலில் போட்டியிட்ட விளையாட்டு வீரர் ஆவார். இவர் பாரதிய ஜனதா கட்சியின் சார்பில் மாநிலங்களவை உறுப்பினராக ஆகஸ்ட் 2003 – ஆகஸ்ட் 2009 வரை பணியாற்றினார்.

இவர் ஜுலை 12, 2012-ம் நாள் காலை 7.30 மணிக்கு அவருடைய மும்பை வீட்டில் மாரடைப்பு காரணமாக உயிரிழந்தார்.

ஆரம்ப கால வாழ்க்கையும் தொழிலும்
-------------------------------

தாரா சிங், சூரத் சிங் மற்றும் பல்வந்த் கவுர் என்ற் சீக்கியர்களுக்கு மகனாக நவம்பர் 19, 1928-ல் அமிர்தரஸ் மாவட்டத்தில் உள்ள தர்முசக் கிராமத்தில் பிறந்தார்.

### மல்யுத்தம்

இவர், 132 கிலோ எடையும், 6'2" அடி உயரமும் இருந்தார். இவர் ஆரம்பகாலத்தில் கரலாகட்டை என்னும் பெலவானி வகை மல்யுத்தத்தில் ஈடுபட்டிருந்தார். இவர் பல்வேறு அரசர்கள் முன்னிலையிலும், வெளிநாடுகளிலும் மல்யுத்தப் போட்டியில் ஈடுபட்டுள்ளார்.

விருதுகளும் அங்கீகாரமும்
------------------------

* 1947-ம் ஆண்டு சிங்கப்பூரில் நடைபெற்ற போட்டியில் பங்குபெற்றும்,  மலேசியாவில் நடைபெற்ற போட்டியிலும் கோப்பையை வென்றுள்ளார்.
* 1960 ஆம் ஆண்டு உலக மல்யுத்தப் பட்டம்

### திரைப்படங்களும் தொலைக்காட்சித் தொடர்களும்

1952-ம் ஆண்டு முதல் திரைப்படங்களில் (சாங்க்திள்) நடிக்க ஆரம்பித்தார். 1960 முதல் 69 வரை முன்னனி நடிகராக இருந்த இவர் அதன் பிறகு பிற கதாபாத்திரங்களிலும் நடிக்க ஆரம்பித்த இவர் சுமார் 140 திரைப்படங்களில் நடித்துள்ளார். 6 தொலைக்காட்சித் தொடர்களிலும் இவர் நடித்துள்ளார். இவர் இராமாயன் தொடரில் நடித்த அனுமான் கதாபாத்திரம் அனைவரையும் கவர்ந்தது.

தாரா படப்பிடிப்பகம்
-------------------

1978-முதல் பெரிய அளவில் மொஹாலியில் உள்ள தாரா படப்பிடிப்பகத்தின் உரிமையாளரும் இவரே. அனைத்து வசதிகளுமுடைய இப்படப்பிடிப்பகத்தினை சிறிய நகரம் என்றும் கூறுவர்.

மேற்கோள்கள்
-----------

1. 1 2  "Dara Singh taken home". *News on death*. தி டைம்ஸ் ஆஃப் இந்தியா (மும்பை). July 12, 2012.. பார்த்த நாள்: July 12, 2012.
2. ↑  "Hema garam, won't canvass for Dharam". தி டைம்ஸ் ஆஃப் இந்தியா. June 18, 2009.. பார்த்த நாள்: February 15, 2010.
3. ↑  Dara Singh Dead : Breathed His Last at 7.30 AM
4. ↑  Dara Singh passes away - Entertainment - DNA
5. ↑  Bhandari, Prakash (2009-06-18). "‘Dara Singh, president of Jat Mahasabha'". *தி டைம்ஸ் ஆஃப் இந்தியா* (The Times Group).. பார்த்த நாள்: 2010-02-15.
6. ↑  "பிரபல நடிகரும், மல்யுத்த வீரருமான தாரா சிங் காலமானார்". பி பி சி. 21 திசம்பர் 2013 அன்று பார்க்கப்பட்டது.
7. ↑  "Dara Studio". 2011-12-11 அன்று பார்க்கப்பட்டது.
8. ↑  "Dara Studio map". 2011-12-11 அன்று பார்க்கப்பட்டது.

* **मेरी आत्मकथा** दारा सिंह 1993 प्रवीण प्रकाशन 1/1079-ई महरौली புது தில்லி 110030
* Dara Singh *Meri Atmkatha* (en. My Autobiography by Dara Singh) 1993 Praveen Prakashan 1/1079-E Mehrauli புது தில்லி 110030 இந்தியா

^Wrestler-actor Dara Singh passes away Wrestler-actor Dara Singh passes away

வெளி இணைப்புகள்
---------------

* Official Website
* இணையதள திரைப்பட தரவுத் தளத்தில் *தாரா சிங்*
**கோழிக்கோடு மருத்துவக் கல்லூரி** (Calicut Medical College) இந்தியாவின் கேரளா மாநிலத்தில் கோழிக்கோடு எனும் ஊரில் அமைந்துள்ளது. இக்கல்லூரியானது 1957-ல் நிமாணிக்கப்பட்டது. இந்தப்பகுதியின் முக்கிய மருத்துவக் கல்லூரியாக இது விளங்குகிறது.இதுதான் கேரளாவில் தொடங்கப்பட்ட இரண்டாவது மருத்துவக் கல்லூரி ஆகும். இம்மருத்துவக் கல்லூரி வளாகத்தினுள் அரசு பல் மருத்துவமனை, அரசு செவிலியர் கல்லூரி, மருந்தகக் கல்லூரி, மகப்பேறு மற்றும் குழந்தைகள் நலம் ஆகிய மருத்தவமனைகள் அமைந்துள்ளன. இம்மருத்துவக் கல்லூரி கோழிக்கோடு பல்கலைக் கழகத்தோடு இணைக்கப்பட்டுள்ளது. கேரள மக்கட்தொகையில் 40 விழுக்காடு மக்களுக்கு இது சேவை செய்கிறது.

அமைவிடம்
--------

இக்கல்லூரி 270 ஏக்கர் (1.1சதுர கிலோமீட்டர்கள்) பரப்பளவில் கோழிக்கோடு நகரத்தின் கிழக்கே 10 கிலோமீட்டர்கள் தொலைவில் அமைந்துள்ளது. கோழிக்கோடு தொடர்வண்டி நிலையத்திலிருந்து கிழக்கே 10 கிலோமீட்டர்கள் தொலைவிலும், கோழிக்கோடு சர்வதேச விமான நிலையத்திலிருந்து 30 கிலோமீட்டர்கள் தொலைவிலும், தேசிய நெடுஞ்சாலை 212-லிருந்து (NH 212) 5 கிலோமீட்டர்கள் தொலைவிலும்அமைந்துள்ளது.

வரலாறு
------

கோழிக்கோடு மருத்துவக் கல்லூரி
1957 ஆம் ஆண்டு மே மாதம் 29 ஆம் தியதி கேரளா மாநில ஆளுனர் டாக்டர். ராமகிருஷ்ண ராவ் என்பவரால் இக்கல்லூரிக்கு அடிக்கல் நாட்டப்பட்டது. மருத்துவர். கே. என். பிஷாரடி இக்கல்லூரியின் முதல் முதல்வராகப் பணியாற்றினார். இக்கல்லூரியின் அனைத்து பூர்வாங்கப் பணிகளும் 1959 ஆம் ஆண்டு மார்ச் மாதம் 15 ஆம் தியதி முடிவுற்றன.

மாணவர்கள்
---------

1957-ல் வருடத்திற்கு 50 மாணவர்கள் வீதம் கல்விகற்கச் சேர்த்துக் கொள்ளப்பட்டனர். பின்னர் மாணவர்களின் எண்ணிக்கை 150 முதல் 200 வரை உயர்த்தப்பட்டது. முதற் குழு மாணவர்கள் 1956 ஆம் ஆண்டு சேர்ந்தனர். 2013 ஆண்டு சேர்ந்த மாணவர்கள் 57 வது குழுவாகும். மேலும் இக்கல்லூரி பல உயர்கல்வி வகுப்புகளையும் நடத்துகிறது.
**அல் அஸூமத்** ஈழத்துக் கவிஞர், ஈழத்து எழுத்தாளர், கலாபூஷணம், மலையகத்தைச் சேர்ந்தவர். இவர் இலங்கையின் மூத்த படைப்பாளிகளில் ஒருவரும் சிறந்த தமிழறிவாளரும் ஆவார். இவர் இலங்கை ஒலிபரப்புக் கூட்டுத்தாபன முஸ்லிம் சேவையில் நான்கு வருடங்களுக்கும் மேலாக 'கவிதைச் சரம்' நிகழ்ச்சியை நடாத்தி வந்தவர். இவரது இந் நிகழ்ச்சி பல கவிஞர்களுக்கு வழிகாட்டியாக அமைந்தது. தொலைக் காட்சி, வானொலி, மேடைக் கவியரங்குகள் பலவற்றில் தலைமை வகித்த அனுபவமிக்கவர்.

கலையுலக வாழ்வு
--------------

இவர் தமிழ் நாடு, சென்னை, ரஹ்மத் அறக்கட்டளையினர் உலகளாவிய ரீதியில் நடத்திய முகம்மது நபிகள் (ஸல்) அவர்களது வாழ்க்கை வரலாற்று நூலுக்கான கைப்பிரதிப் போட்டியில் முதற்பரிசைப் பெற்றவர். இவரது இக் கைப்பிரதி ஒரு லட்சம் ரூபாய் ரொக்கப் பரிசுக்கான பிரதியாக அறிஞர் பெருமக்களால் தேர்ந்தெடுக்கப் பெற்றது. இவர் முஸ்லிம் கலாசார பண்பாட்டலுவல்கள் ராஜாங்க அமைச்சர் அல்ஹாஜ் ஏ.எச்.எம். அஸ்வர் அவர்களால் 'கவித் தாரகை' விருது வழங்கியும், ஸ்ரீலங்கா முஸ்லிம் கலைஞர் முன்னணியினரால் 2008 இல் 'இலக்கிய சாகரம்' பட்டம் வழங்கியும் கௌரவிக்கப்பட்டவர். காயல்பட்டினத்தில் தமிழ்நாடு இஸ்லாமியத் தமிழ் இலக்கியக் கழகம் நடத்திய 13வது உலக இஸ்லாமிய தமிழ் இலக்கிய மாநாட்டில் 'தமிழ் மாமணி' விருது வழங்கிக் கௌரவிக்கப்பட்ட மூன்று இலங்கையருள் இவரும் ஒருவர்.

பரிசுகளும் விருதுகளும்
----------------------

* யாழ். இலக்கிய வட்டத்தின் மிகச்சிறந்த கவிதை நூலுக்கான விருது (*குரல் வழிக் கவிதைகள்* - கவிதைத்தொகுப்பு 2009)
* தேசிய அரச சாஹித்திய விருது (*வெள்ளை மரம்* - சிறுகதைத்தொகுப்பு, 2002)
* சிரித்திரன் சுந்தர் நினைவு விருது
* முஸ்லிம் எழுத்தாளர் தேசியக் கவுன்சில் விருது (*புலராப் பொழுதுகள்* - குறுங்காவியம், 1984)
* தமிழியல் விருது (*அறுவடைக் கனவுகள்*)

பட்டங்கள்
---------

* இலக்கிய சாகரம் - பட்டம் (சிறீலங்கா முஸ்லிம் கலைஞர் முன்னணியினரால் - 2008)
* கவித் தாரகை - (முஸ்லிம் கலாசார பண்பாட்டலுவல்கள் ராஜாங்க அமைச்சர் அல்ஹாஜ் ஏ.எச்.எம். அவர்களால்)

வெளிவந்த நூல்கள்
----------------

* *குரல் வழிக் கவிதைகள்* - கவிதைத்தொகுப்பு
* *வெள்ளை மரம்* - சிறுகதைத்தொகுப்பு
* *புலராப் பொழுதுகள்* - குறுங்காவியம்
* *அறுவடைக் கனவுகள்*
நுழைவாயில்
விமானம்
**தாராசுரம் சக்கராயி அம்மன் கோயில்** தஞ்சாவூர் மாவட்டம் தாராசுரம் வட்டம் எலுமிச்சங்காபாளையத்தில் கீழப்பாக்கம் பகுதியில் அமைந்துள்ள அம்மன் கோயிலாகும்.

மூலவர்
------

மூலவராக சக்கராயி அம்மன் உள்ளார். மூலவர் உருவத்திருமேனி தேவியின் வழிபாட்டில் தாய்மையின் வடிவமாகப் போற்றப்படுவதாகும்.

அமைப்பு
-------

### கோயில்

இக்கோயில் முகமண்டபம், கருவறை, விமானம் போன்ற அமைப்புகளுடன் காணப்படுகிறது. சன்னதியின் வலப்புறம் நந்தன விநாயகர், பைரவர், தட்சிணாமூர்த்தி, திருமுகலட்சுமி, மருத்துவமாரி ஆகியோர் உள்ளனர். மகாவிஷ்ணுபாதமும் திரிசூலமும் இப்பகுதியில் காணப்படுகின்றன. இடது புறம் மாரியம்மன், விநாயகர், அய்யனார், நந்தனகாளி, வீரபத்திரர் காணப்படுகின்றனர்.

### மூலவர்

பொ.ஆ.12ஆம் நூற்றாண்டிற்குரிய பெண் தெய்வச் சிற்பம் இப்பகுதிகளில் தோனறிய தாந்தரிக வழிபாட்டைக் காட்டுகிறது. இச்சிற்பம் இரு கைகளுடன் நிர்வாணமாகக் குத்திட்டு அமர்ந்த நிலையில் உள்ளது. மலர்ந்த தாமரையைத் தலையாகக் கொண்டுள்ளது. யோனி வழிபாட்டிற்காக அமைந்த இந்த உருவம் மகாராட்டிரம், கர்நாடகம் ஆகிய பகுதிகளில் உள்ளது. அங்கிருந்து இது தமிழ்நாட்டிற்கு சோழர் காலத்தில் வந்தது. இதன் மார்பகங்கள் உயிர்களின் வளர்ச்சி நிலையையும், பிறப்புறுப்பு வாழ்வின் வளமையையும் தொடர்ச்சியையும் காட்டுகிறது. இப்பெண் தெய்வத்தின் ஆதிமூலம் சிந்துவெளி நாகரிகத்துத் தரைப்பெண் என்று கருதுகின்றனர்.

குடமுழுக்கு
-----------

இக்கோயிலின் குடமுழுக்கு சூன் 2013இல் நடைபெற்றது.

கும்பகோணம் சக்கராயி அம்மன் கோயில்
---------------------------------

கும்பகோணம் நகரில் ஒரு சக்கராயி அம்மன் கோயில் அமைந்துள்ளது.

மேற்கோள்கள்
-----------

1. ↑   தமிழ்நாட்டு வரலாற்றுக்குழு, தமிழ்நாட்டு வரலாறு- சோழப்பெருவேந்தர் காலம் (கி.பி.900-1300), இரண்டாம் பகுதி, தமிழ் வளர்ச்சி இயக்ககம், சென்னை, 1998, ப.591
2. ↑  தாராசுரம் ஸ்ரீசக்கராயி அம்மன் கோவில் கும்பாபிஷேகம், தினமணி, 21.6.2013
**நர்ஷிங்பூர்** (Narsinghpur) நகரம் இந்தியாவின் மத்தியப் பிரதேசம் மாநிலத்தில் அமைந்துள்ளது. இந்நகருக்கும் *நர்ஷிம்பூர்* (Narsimhapur) என்ற பெயரும் உண்டு. இது நர்ஷிங்பூர் மாவட்டத்தின் தலைநகராகும். இந்நகரில் 18 ஆம் நூற்றாண்டில் நிர்மாணிக்கப்பட்டது *நர்ஷிம்* கடவுளின் கோயில் ஒன்று உள்ளது.

அமைவிடம்
--------

இந்நகரின் அமைவிடம் 22°57′N 79°12′E﻿ / ﻿22.95°N 79.2°E﻿ / 22.95; 79.2. ஆகும். இந்நகரானது கடல் மட்டத்திலிருந்து 347 மீட்டர்கள் உயரத்தில் அமைந்துள்ளது.

மக்க்ட்தொகை
-----------

2001 ஆம் ஆண்டின் மக்கட்தொகை கணக்கெடுப்பின்படி இந்நகரின் மொத்த மக்கட்தொகை 46,120 ஆகும். இதில் 52% பேர் ஆண்கள். 48% பேர் பெண்கள். இந்நகரின் கல்வியறிவு 77% ஆகும். மக்கட்தொகையில் 12% பேர் ஆறு வயதிற்குட்பட்ட குழந்தைகள் ஆவார்.

வெளி இணைப்புகள்
---------------

* இணையத்தளம் பரணிடப்பட்டது 2014-06-02 at the வந்தவழி இயந்திரம்

மேற்குறிப்புகள்
---------------

1. ↑  Falling Rain Genomics, Inc - Narsimhapur
2. ↑  "Census of India 2001: Data from the 2001 Census, including cities, villages and towns (Provisional)". Census Commission of India. 2004-06-16 அன்று மூலம் பரணிடப்பட்டது. 2008-11-01 அன்று பார்க்கப்பட்டது.
**தொடை** என்பது யாப்பிலக்கணத்தில் செய்யுள் உறுப்புகள் வகையைச் சேர்ந்தது. செய்யுள்களின் சீர்களும், அடிகளும் தொடுத்துச் செல்லுகின்ற முறையுடன் சம்பந்தப்பட்டிருப்பதால் தொடை என வழங்கப்படுகின்றது. செய்யுள்களின் ஓசை நயத்துக்கும், அவற்றின் இனிமைக்கும் தொடைகள் முக்கியமானவை.

தொல்காப்பிய விளக்கம்
--------------------

தொல்காப்பியர் தொடைகள் 13708 வகைப்படும் எனக் குறிப்பிடுகிறார்.

தொடை வகைகள்
-----------

தொடைகள் பலவகைப் படுகின்றன. இவை,

1. மோனைத் தொடை
2. இயைபுத் தொடை
3. எதுகைத் தொடை
4. முரண் தொடை
5. அளபெடைத் தொடை
6. அந்தாதித் தொடை
7. இரட்டைத் தொடை
8. செந்தொடை

என்பனவாகும். இவற்றுள் மோனை, எதுகை, முரண் மற்றும் அளபெடைத் தொடைகள் செய்யுள் அடிகளின் முதற் சீருடன் சம்பந்தப்பட்டிருக்க, இயைபுத் தொடை அடிகளின் இறுதிச் சீர் தொடர்பாக அமைகின்றது.

தொடை விகற்பங்கள்
----------------

மேலே கண்ட எட்டுத் தொடைகளிலே முதல் ஐந்து தொடை ஒவ்வொன்றுக்கும் அவை பாவிலே அமைந்து வருகின்ற இடங்களைப் பொறுத்து, எட்டு வகையான வேறுபாடுகள் யாப்பிலக்கண நூல்களிலே சொல்லப்பட்டுள்ளன. இவை யாப்பிலக்கணச் சொற் பயன்பாட்டு வழக்கில் "விகற்பங்கள்" எனப்படுகின்றன. மேற் கூறிய எட்டு விகற்பங்களும் வருமாறு.

1. அடி
2. இணை
3. பொழிப்பு
4. ஒரூஉ
5. கூழை
6. மேற்கதுவாய்
7. கீழ்க்கதுவாய்
8. முற்று

மோனை, எதுகை, முரண், அளபெடை, இயைபு ஆகிய தொடைகளில் எட்டுவகையான விகற்பங்கள் ஏற்படும்போது மொத்தம் நாற்பது தொடை விகற்பங்கள் உண்டாகின்றன. இவற்றுடன் விகற்பங்கள் இல்லாத அந்தாதி, இரட்டை மற்றும் செந்தொடைகளும் சேர்ந்து நாற்பத்து மூன்று ஆகின்றது.

அடிக்குறிப்பு
-------------

1. ↑  'மெய் பெறு மரபின் தொடை வகைதாமே  
ஐ-ஈர் ஆயிரத்து ஆறு-ஐஞ்ஞூற்றொடு  
தொண்டு தலை இட்ட பத்துக் குறை எழுநூற்று  
ஒன்பஃது' என்ப-உணர்ந்திசினோரே (தொல்காப்பியம் 3-406, செய்யுளியல்)
2. ↑  13708 தொடைகள்

வெளிப்பார்வை
------------

தொடைவகை

* இளம்பூரணர் கணக்கீடு
* நச்சினார்க்கினியர் கணக்கீடு
* பேராசிரியர் கணக்கீடு
* உரையாசிரியர் கணக்கீட்டில் மாறுபாடுகள்
அல் ராஸ் நிலையத்தில் மத்திய கிழக்கு கட்டிடக்கலை
**அல் ராஸ்** (அரபு: الراس , Arabic pronunciation: [ஆரஸ்] ) ஓர் துபாய் மெட்ரோ விரைவுப் போக்குவரத்து நிலையம் ஆகும். இது பச்சை வழித்தடத்தில் அமைத்துள்ளது.

இடம்
----

துபாயின் வரலாற்று மையமான துபாய் க்ரீக்கின் நுழைவாயிலுக்கு அருகில் அல் ராஸ் நிலையம் அமைந்துள்ளது. நிலையத்திற்கு அருகில் முக்கிய இடங்களான தங்கம் மற்றும் மசாலா சந்தைகள் மற்றும் அல் ராஸ் பொது நூலகம் ஆகியவை அமைந்துள்ளது.

வரலாறு
------

இது கிரீன் லைன் முதல் கட்டத்தின் ஒரு பகுதியாக அல் ராஸ் நிலையம் 2011 ஆம் ஆண்டு செப்டம்பர் 9 அன்று திறக்கப்பட்டது. எதிசலாத்திலிருந்து துபாய் ஹெல்த்கேர் சிட்டிக்கு ரயில்கள் இயக்கப்படுகின்றன. 

### மேடை தளவமைப்பு

| நடைமேடை | வரி | இலக்கு |
| --- | --- | --- |
| எடிசலாட் தளம் | ■ கிரீன் லைன் (மேலே) | யூனியன், ஸ்டேடியம், டாஃப்ஸா, எடிசலாட் |
| க்ரீக் தளம் | ■ கிரீன் லைன் (கீழே) | புர்ஜுமனுக்கு, துபாய் ஹெல்த்கேர் சிட்டி, க்ரீக் |

குறிப்புகள்
-----------

1. ↑  Train times and landmarks பரணிடப்பட்டது 2013-12-03 at the வந்தவழி இயந்திரம் *RTA* Retrieved 2013-01-01
2. ↑  Dubai ruler inaugurates Metro Green Line *The National* Retrieved 2013-01-01
சில்லறை விற்பனையகத்திலுள்ள ஒரு ஹனிவெல் மின்னியல் வெப்பநிலைக்காப்பி
**வெப்பநிலைக்காப்பி (அல்லது) வெப்பநிலை நிறுத்தி** (ஆங்: Thermostat) என்பது ஒரு கட்டகத்தின்/அமைப்பின்(System) வெப்பநிலையை உணரும் ஒரு கூறு ஆகும், இது கட்டகத்தின்/அமைப்பின் வெப்பநிலையை விரும்பிய புள்ளியில் பராமரிக்க உதவுகிறது.

பொதுவாக **வெப்பநிலைக்காப்பி** என்பது ஒரு குறிப்பிட்ட வெப்பநிலையில் ஒர் கட்டகத்தையோ அல்லது சாதனத்தையோ வைத்திருக்க பயன்படுத்தும் கட்டுப்பாட்டு கட்டகத்தின் ஒர் வெப்பநிலை உணரும் உதிரி பாகமாகும். வெப்பநிலைக்காப்பி அந்த கட்டகத்தில் உள்ள வெப்பநிலையை உணர்ந்து ஒரு நிலையான வெப்பநிலையை அந்த கட்டகத்தில் நிலைநிறுத்த வெதுப்பிகளையோ (heater) அல்லது குளிர்ப்பிகளையோ (cooler) இயக்கும். உதாரணமாக இது வீடு மற்றும் அலுவலக அறைகளில் பயன்படும் வளிப் பதனம், நீர் வெதுப்பி, வீட்டு சமையல் அறைகளில் பயன்படும் கணப்பு அடுப்பு, குளிர்சாதனப் பெட்டி, மேலும் அறிவியல் மற்றும் மருத்துவ துறைகளில் பயன்படும் அடைகாப்பு கருவிகளில் விரும்பிய வெப்பநிலையை தொடர உதவுகிறது.

அறிவியல் இலக்கியங்களில், இந்த வெப்பநிலைகாப்பி கட்டுப்பாட்டு சுமையாக பரவலாக வரையறுக்கப்படுகின்றது(TCL). 
வெப்பநிலைகாப்பி ரீதியாக கட்டுப்படுத்தப்படும் சுமைகளின் மின்தேவையானது, அமெரிக்காவின் ஒட்டுமொத்த மின்சார தேவைகளில் கிட்டத்தட்ட 50% ஆகும்.

**வெப்பநிலைக்காப்பி** ஒரு "மூடிய வளைய கட்டுப்பாட்டு" சாதனமாக (Closed Loop Control system) செயல்படுகிறது, ஏனெனில் இது விரும்பிய மற்றும் அளவிடப்பட்ட வெப்பநிலைகளுக்கு இடையிலுள்ள பிழைகளை குறைக்க முயற்சிக்கிறது.

தெர்மோஸ்டாட் என்ற சொல் கிரேக்க வார்த்தையான θερμός *thermos*, "hot", "வெப்பமான" மற்றும் στατός *statos*, "standing, stationary", "நிலையான" என்ற வார்த்தைகளிலிருந்து பெறப்படுகிறது.

உணரிகளின் வகைகள்
----------------

ஆரம்பகால தொழில்நுட்பங்கள், கண்ணாடியினுள் நேரடியாக செருகப்பட்ட எலக்ட்ரோடுகளை கொண்ட பாதரச வெப்பநிலைமானிகளை உள்ளடக்கியது, எனவே ஒரு குறிப்பிட்ட (நிலையான) வெப்பநிலையை அடைந்தவுடன், தொடர்புகள் பாதரசத்தினால் துண்டிக்கப்படும். இவை ஒரு அளவுக்கு வெப்பநிலையில் துல்லியமாக இருந்தன.

இன்றைய பயன்பாட்டிலுள்ள பொதுவான உணரிகளின் தொழில்நுட்பங்கள் பின்வருமாறு:

* இரட்டை உலோக இயந்திரம் அல்லது மின் உணரிகள்.
* விரிவடையும் மெழுக்கு சாதனம்.
* மின்னணு வெப்பமானிகள் மற்றும் குறைக்கடத்தி சாதனங்கள்.
* மின் தெர்மோகப்பிள்கள்

இவை கீழே உள்ளவற்றினால் வெப்பத்தை அல்லது குளிரூட்டும் இயந்திரத்தை கட்டுப்படுத்தலாம்:

* நேரடி இயந்திர கட்டுப்பாடு
* மின் சமிக்ஞைகள்
* வாயு சமிக்ஞைகள் சிக்னல்கள்

வரலாறு
------

1620 ஆம் ஆண்டில் இங்கிலாந்தில், டச்சு கண்டுபிடிப்பாளர் கார்னீலிஸ் ட்ரபெல் (1572-1633) என்பவரால் வெப்பநிலைக்காப்பி கட்டுப்பாட்டுக் கருவி செய்யப்பட்ட உதாரணங்களை காணலாம். ஒரு கோழி அடைகாப்புக் கருவியின் வெப்பநிலையை கட்டுப்படுத்த ஒரு பாதரச வெப்பநிலைக்காப்பியை அவர் கண்டுபிடித்தார். இது பதிவு செய்யப்பட்ட பின்னூட்ட கட்டுப்பாட்டிற்குரிய சாதனங்களில் ஒன்றாகும்.

மேற்கோள்கள்
-----------

1. ↑  Energy Information Administration, ‘‘Residential energy consumption survey,’’ U.S. Dept. Energy, Washington, DC, Tech. Rep. 2001.
2. ↑  "Tierie, Gerrit. Cornelis Drebbel. Amsterdam: HJ Paris, 1932" (PDF). May 3, 2013 அன்று பார்க்கப்பட்டது.
வெப்பப் பரிமாற்றம் மற்றும் வெப்ப இயக்கவியலில், வெப்ப இயக்கவியல் அமைப்பு வெப்பச் செயல்பாட்டின் மூலம் ஆற்றலைப் பரிமாறிக் கொள்ள முடிந்தால், மற்றொரு அமைப்புடன் வெப்பத் தொடர்பில் இருப்பதாகக் கூறப்படுகிறது. சரியான வெப்பத் தனிமைப்படுத்தல் என்பது ஒரு இலட்சியமயமாக்கல் ஆகும். ஏனெனில் உண்மையான அமைப்புகள் அவற்றின் சுற்றுச்சூழலுடன் ஓரளவிற்கு எப்போதும் வெப்பத் தொடர்பில் இருக்கும்.

இரண்டு திடமான உடல்கள் தொடர்பு கொள்ளும்போது, உடல்களுக்கு இடையே வெப்ப பரிமாற்றத்திற்கு எதிர்ப்பு உள்ளது. அத்தகைய உடல்களுக்கு இடையே வெப்பக் கடத்தல் பற்றிய ஆய்வு வெப்ப தொடர்பு நடத்துதல் (அல்லது வெப்ப தொடர்பு எதிர்ப்பு) என்று அழைக்கப்படுகிறது.

மேலும் பார்க்கவும்
------------------

* வெப்பச் சமநிலை - A மற்றும் B ஆகிய இரு பொருள்கள் வெப்பத் தொடர்பில் இருக்கும்போது, A இலிருந்து B அல்லது B இலிருந்து A க்கு வெப்ப ஆற்றலின் நிகர பரிமாற்றம் இல்லாதபோது, அவை வெப்ப சமநிலையில் இருப்பதாகக் கூறப்படுகிறது.

வெப்ப சமநிலையை அனுபவிக்கும் பெரும்பாலான பொருள்கள் இன்னும் வெப்ப ஆற்றலைப் பரிமாறிக் கொள்கின்றன. ஆனால் நிகர வெப்பப் பரிமாற்றம் சுழியமாக இருக்கும்படி சமமாகச் செய்கின்றன.

* வெப்ப இயக்கவியலின் சுழிய விதி - A மற்றும் B ஆகிய இரண்டு பொருள்கள் C உடன் மூன்றாவது பொருளுடன் வெப்ப சமநிலையில் இருக்கும்போது, A மற்றும் B ஆகியவை ஒருவருக்கொருவர் வெப்ப சமநிலையில் இருப்பதாகக் கூறப்படுகிறது.
**தாய்மார்கள் இறப்பு விகிதம்** (Maternal mortality ratio) என்பது உலகெங்கிலும் உள்ள நாடுகளில் பிரசவத்திற்கு முன்னும், பிறகும் தாய்மார்களின் ஆரோக்கியத்தையும் பாதுகாப்பையும் மேம்படுத்துவதற்கான முயற்சிகளுக்கு ஒரு முக்கிய செயல்திறன் காட்டியாகும். பொதுவாக இது எம்.எம்.ஆர் என்று குறிப்பிடப்படுகிறது. கர்ப்பம் அல்லது அதன் நிர்வாகத்தால் (தற்செயலான அல்லது தற்செயலான காரணங்களைத் தவிர்த்து) தொடர்புடைய அல்லது மோசமடைந்த எந்தவொரு காரணத்திலிருந்தும் 100,000 நேரடி பிறப்புகளில் ஆண்டுக்கு பெண் இறப்புகளின் எண்ணிக்கை என்பதை இது குறிக்கிறது. தாய்வழி இறப்பு விகிதத்துடன் இதை குழப்பமடையக்கூடாது. இது ஒரு குறிப்பிட்ட காலகட்டத்தில் இனப்பெருக்க வயது 100,000 பெண்களுக்கு ஒரு குறிப்பிட்ட காலத்தில் தாய் இறப்புகளின் எண்ணிக்கை (நேரடி மற்றும் மறைமுகம்) என்பதாகும்.  உலக சுகாதார அமைப்பு, ஐக்கிய நாடுகளின் சிறுவர் நிதியம், ஐக்கிய நாடுகளின் மக்கள் தொகை நிதியம், உலக வங்கி குழுமம் மற்றும் ஐக்கிய நாடுகளின் மக்கள் தொகை பிரிவு ஆகியவை புள்ளிவிவரங்களை இதற்கான சேகரிக்கின்றன.  இதைப்போன்ற ஆண்டு அறிக்கைகள் தயாரிப்பது 1990 இல் தொடங்கியது. இது தாய்மார்கள் இறப்புக்கான போக்குகள் என்று அழைக்கப்படுகிறது. 2016 ஆம் ஆண்டில் வெளியிடப்பட்ட 2015 தரவுகளின்படி, 1990 முதல் தாய்மார்கள் இறப்பு விகிதத்தில் அதிகரிப்பு கண்ட நாடுகள் பகாமாசு, ஜோர்ஜியா, கயானா, ஜமேக்கா, தென் கொரியா, செர்பியா, தென்னாப்பிரிக்கா, செயிண்ட் லூசியா, சுரிநாம், தொங்கா, அமெரிக்க ஐக்கிய நாடுகள், வெனிசுவேலா, சிம்பாப்வே போன்றவையாகும். ஆனால் 2018க்கான நிலையான அபிவிருத்தி இலக்குகளுக்கான அறிக்கைகள் , ஒட்டுமொத்த தாய்மார்கள் இறப்பு விகிதம் என்பது 2002 முதல் 37 சதவீதம் குறைந்துள்ளது எனக் கூறுகிறது. கர்ப்ப காலத்தில் ஏற்பட்ட சிக்கல்களால் கிட்டத்தட்ட 303,000 பெண்கள் இறந்தனர் என அவ்வறிக்கைக் கூறுகிறது. 

மற்ற அமெரிக்க மாநிலங்களுடன் ஒப்பிடும்போது விதிவிலக்காக அதிக இறப்பு விகிதத்துடன் டெக்சாஸ் அரசாங்கம் 2013 இல் தாய்மார்கள் இறப்பு மற்றும் நோயுற்ற பணிக்குழுவை உருவாக்கியது.

நாட்டின் அளவீடுகள்
------------------

இந்த முக்கிய செயல்திறன் காட்டி என்பது 2000 முதல் 2015 வரை புத்தாயிரம் ஆண்டு வளர்ச்சி இலக்குகளுக்கு பயன்படுத்தப்பட்டது. இது வளங்குன்றா வளர்ச்சிக் குறிக்கோள்களின் ஒரு பகுதியாகும்.

மேலும் காண்க
------------

* இறப்பு விகித அடிப்படையில் நாடுகளின் பட்டியல்
* மகப்பேறு மரணம்

குறிப்புகள்
-----------

1. ↑  Maternal Mortality Ratio vs Maternal Mortality Rate பரணிடப்பட்டது 2017-02-02 at the வந்தவழி இயந்திரம் on Population Research Institute website
2. ↑  Maternal mortality ratio (modeled estimate, per 100,000 live births) on website of The World Bank
3. ↑  "Decline in Maternal Mortality Rate".
4. ↑  US Maternal Health Profile on WHO website
5. ↑  Senate Bill 495, 83rd Legislature, Regular Session, 2013
எரிதல் ஒரு புற வெப்பத் தாக்கமாகும்
ஒரு வேதியியல் தாக்கம் வெப்பத்தை வெளியிட்டபடி நடைபெறுமாயின் அது **வெப்பம் விடு வினை** அல்லது **புறவெப்பத்தாக்கம்** (Exothermic reaction ) எனப்படும். இத்தகைய வெப்ப வெளிப்பாடு பொருள்களைக் கரைக்கும் போது அல்லது கலக்கும் போது நிகழலாம். உதாரணமாக சோடியம் ஐட்ராக்சைடை (NaOH ) நீரில் கலக்கும் போது ஏராளமான வெப்பம் வெளிப்படுகிறது. இப்படிப்பட்ட வினைகள் வெப்பம் விடு வினைகள் எனப்படுகின்றன. மாறாக **வெப்பம் கவர் வினையில்** (Endothermic reaction ), பொருள்களைக் கொண்டு கரைசலை ஆக்கும் போது, வினையை நிகழ்த்த வெப்பம் ஊட்டப்பட வேண்டும். இப்படிப்பட்ட வினைகள் வெப்பம் கவர் வினைகள் எனப்படும்.

விளக்கம்
--------

வெப்பம் விடுவினை என்பது வெப்பத்தை வெளியிட்டபடி நடைபெறும் வேதியியல் மற்றும் இயற்பியல் தாக்கமாகும். இது தாக்கச் சூழலுக்கு வெப்பத்தை வெளியிடுகின்றது. இத்தகைய தாக்கங்களின் போது உள்ளெடுக்கப்படும் வெப்பத்தைவிட வெளியிடப்படும் வெப்பத்தின் அளவு அதிகமாகும்.

இத்தகைய தாக்கங்கள் புறச் சூழலுக்கு வெப்பத்தை வெளியிடுவதுடன் நடைபெறுவதால் இவை வெப்பம் விடு வினை எனப்படுகின்றன.

வேதியியல் தாக்கமொன்றின் திட்டமான வெப்பத்தைக் கணிப்பது மிகவும் கடினமானது. தாக்கமொன்றின் வெப்ப அடக்க மாற்றம் ΔH, இலகுவில் கணிக்கப்படலாம். எ.கா:

ΔH = பிணைப்புகளை உடைப்பதற்குப் பயன்படும் சக்தி − பிணைப்புகளை ஆக்கும் போது வெளியிடப்படும் சக்தி
வரைவிலக்கணப்படி வெப்ப அடக்கம் மாற்றம் மறைப் பெறுமதியை எடுக்கும்:

ΔH < 0
வெப்பம் விடு வினை ஒன்றில் வெளியிடப்படும் சக்தியின் அளவு உள்ளெடுக்கப்படும் சக்தியின் அளவை விட அதிகமாதலால் ΔH மறைப் பெறுமானத்தை எடுக்கும். எ.கா: ஐதரசன் எரியும் வினையில்:

2H2 (g) + O2 (g) → 2H2O (g)
ΔH = −483.6 kJ/mol of O2

உதாரணங்கள்
----------

* அமிலமும் காரமும் தாக்கமடையும் நடுநிலையாக்கல் தாக்கம்.
* எரிபொருட்கள் எரிதல்
* அமிலம் அல்லது காரத்தினை நீருடன் சேர்ப்பதன் மூலம் செறிவைக் குறைத்தல்
* சுவாசம்
* உலோகங்கள் அரிப்படைதல்
* சேதனப் பொருட்கள் பிரிகையடைதல்

ஆதாரம்
------

A dictionary of science- ELBS

1. ↑  Article written by Anne Marie Helmenstine, Ph.D on exothermic and endothermic reactions
2. ↑  "காப்பகப்படுத்தப்பட்ட நகல்". 2013-07-08 அன்று மூலம் பரணிடப்பட்டது. 2013-07-31 அன்று பார்க்கப்பட்டது.
**தொட்டண்ணா** (Doddanna) (பிறப்பு: நவம்பர் 11, 1949) இவர் கன்னட திரையுலகில் ஓர் இந்திய நடிகராவார். இவர் சுமார் 800 படங்களில் நடித்துள்ளார். நாடக நடிகராக தனது வாழ்க்கையைத் தொடங்கினார். இந்த நேரத்தில், கன்னடத் திரைத்துறையில் ஒரு கதாபாத்திர நடிகராக நுழைந்தார்.

ஆரம்ப கால வாழ்க்கை
------------------

தொட்டண்ணா 11 நவம்பர் 1949 இல் பிறந்தார். குடும்பத்தில் இளைய மகனான இவர் மடிவாலா சமூகத்தைச் சேர்ந்தவர். இவருக்கு தொட்டப்பாவின் பெயரிடப்பட்டது. பத்ராவதியில் விக்னேசுவரா கலா சங்கத்துடன் நாடக நடிகராக தனது வாழ்க்கையைத் தொடங்கினார். அந்த நேரத்தில் இவர் அங்கிருந்த எஃகு தொழிற்சாலையில் பணிபுரிந்தார். இவர், தனது நண்பர்களுடன் சேர்ந்து கந்தர்வ ரங்கா என்ற நாடகக் குழுவை உருவாக்கினார். பின்னர், கன்னடம், தெலுங்கு மற்றும் தமிழ் திரையுலகில் நுழைந்தார்.

தொழில்
------

இவர் ஒரு பல்துறை நடிகராகத் திகழ்ந்தார். இவர் வில்லன்கள், காவலர்கள் மற்றும் பிற கதாபாத்திரங்களை சித்தரித்துள்ளார். குறிப்பாக, இவர் ஒரு நகைச்சுவை நடிகராக வெற்றி பெற்றார்.

மேற்கோள்கள்
-----------

வெளி இணைப்புகள்
---------------

* ஐ.எம்.டி.பி இணையத்தளத்தில் Doddanna
**தாக்கா பல்கலைக்கழகம்** (*University of Dhaka*, வங்காள மொழி: ঢাকা বিশ্ববিদ্যালয়, அல்லது **Dhaka University**, சுருக்கமாக **DU**) வங்காள தேசத்தில் அமைந்துள்ள பல்கலைக்கழகங்களிலேயே மிகவும் தொன்மை வாய்ந்த பல்கலைக்கழகம் ஆகும். பிரித்தானியாவின் இந்திய அரசினால் 1921ஆம் ஆண்டு இது நிறுவப்பட்டது. ஆக்சுபோர்டு/கேம்பிரிச்சு பல்கலைக்கழகங்களின் கல்வித்திட்டங்களை ஒட்டி இது வடிவமைக்கப்பட்டது. 

தனது துவக்க காலங்களில் தாக்கா பல்கலைக்கழகம் "கிழக்கின் ஆக்சுபோர்டு" எனப் புகழ்பெற்றிருந்தது; தற்கால தெற்காசியாவின் அறிவியல் மற்றும் வரலாற்றில் பெரும் பங்காற்றியுள்ளது. இந்தியப் பிரிவினையை அடுத்து பாக்கித்தானின் முன்னேற்றவாத மற்றும் சனநாயக இயக்கங்களுக்கும் இந்தப் பல்கலைக்கழகம் ஒரு குவிமையமாக விளங்கியது. இதன் ஆசிரியர்களும் மாணவர்களும் வங்காள தேசியம் வளரவும் வங்காளதேசம் விடுதலை பெறவும் முதன்மை பங்காற்றி உள்ளனர்.

இந்தப் பல்கலைக்கழகத்தின் சீர்மிக்க முன்னாள் மாணவர்களாக போசு-ஐன்சுடீன் புள்ளியியலுக்கான முன்னோடியான சத்தியேந்திர நாத் போசு, தற்கால கட்டமைப்பு பொறியியலின் முன்னோடியான ஃபாசுலுர் ரகுமான் கான், 2006ஆம் ஆண்டுக்கான அமைதி நோபல் பரிசு பெற்ற முகம்மது யூனுஸ், இராமன் விளைவு கண்டுபிடிப்பின் உடன்பங்காளரான க. சீ. கிருட்டிணன், கணிதத்தில் பிவி எண் என அறியப்படும் எண்ணின் உடன்பங்காளரான விசயராகவன், இருபதாம் நூற்றாண்டு கவிஞரான புத்ததேப் போசு, சமூக மக்களாட்சி பொருளாதார அறிஞரான இரகுமான் சோபன் மற்றும் வங்காளதேசத்தின் நிறுவனரான சேக் முஜிபுர் ரகுமான் ஆகியோர் இருந்துள்ளனர். காஜி நஸ்ருல் இஸ்லாம், இரவீந்திரநாத் தாகூர் மற்றும் ஃபாயிசு அகமது ஃபயிசுடனும் இந்தப் பல்கலைக்கழகத்திற்கு தொடர்பு உண்டு.

இன்று 1800 ஆசிரியர்களும் 33,000 மாணவர்களும் கொண்டு இந்தப் பல்கலைக்கழகம் வங்காளதேசத்தின் மிகப்பெரும் பொதுத்துறைப் பல்கலைக்கழகமாக விளங்குகிறது. இது ஆசியாவின் முதல் 100 பல்கலைக்கழகங்களில் ஒன்றாக மதிப்பிடப்பட்டுள்ளது. இருப்பினும் 1990களிலிருந்து, வங்காளதேசத்தின் ஒன்றுக்கெதிரான அரசியல்கட்சிகளால் மிகவும் அரசியலாக்கப்பட்ட பக்கசார்பான வன்முறை வளாக அரசியல் வளர்த்தெடுக்கப்பட்டு பெரிதும் பாதிப்படைந்துள்ளது.

மேற்சான்றுகள்
-------------

1. ↑  Sajahan Miah. "University of Dhaka". in Sirajul Islam. *Banglapedia: National Encyclopedia of Bangladesh*. Asiatic Society of Bangladesh. Archived from the original on 2013-06-15.. பார்த்த நாள்: 2013-03-22.
2. ↑  "காப்பகப்படுத்தப்பட்ட நகல்". 2020-04-11 அன்று மூலம் பரணிடப்பட்டது. 2013-03-22 அன்று பார்க்கப்பட்டது.
3. ↑
4. ↑  "காப்பகப்படுத்தப்பட்ட நகல்". 2014-02-28 அன்று மூலதளத்திலிருந்து பரணிடப்பட்டது எடுக்கப்பட்டது. 2014-02-28 அன்று பார்க்கப்பட்டது.

வெளி இணைப்புகள்
---------------

**தாக்கா பல்கலைக்கழகம்** பற்றிய மேலதிக தகவல்களைப் பார்க்க தொடர்புடையத் திட்டங்கள்:  

 விக்சனரி விக்சனரி  

 நூல்கள் விக்கிநூல்  

 மேற்கோள் விக்கிமேற்கோள்  

 மூலங்கள் விக்கிமூலம்  

 விக்கிபொது  

 செய்திகள் விக்கிசெய்தி

* Official website பரணிடப்பட்டது 2013-12-12 at the வந்தவழி இயந்திரம்
* University of Dhaka Prospectus 2008 பரணிடப்பட்டது 2012-11-14 at the வந்தவழி இயந்திரம்
**களிங்கதேசம்**  உத்கலதேசத்திற்கு தெற்கிலும் **பிரம்மநதி** கிழக்கு கடலில் சேருமிடத்திற்கு அருகில் வரையிலும் பரவி சிம்மாசலம் வரை பரவி இருந்த தேசம்.

இருப்பிடம்
----------

இந்த தேசத்தின் தேற்குபாகத்திற்கு **உட்ரதேசம்** என்றும் தண்டகாரண்யத்திற்கு கிழக்கிலும், மகேந்திர மலைக்கு மேற்கிலும் வளத்துடன் இருக்கும் அடவசிகரம் என்ற தேசமாகும். இந்த தேசத்தில் எப்போதும் மழை பெய்து கொண்டே இருக்கும்.

மலை, காடு, விலங்குகள்
---------------------

இந்த தேசத்தின் கிழக்குப்பாகத்தில் சிறு, சிறு குன்றுகளும், சிறு, சிறு காடுகளும் குறைவாயும், செழிப்பான நல்ல பூமி அதிகமாகவும் இருக்கும். மகேந்திர மலைகளில் **பத்ராசலம்,** **சிம்மாசலம்** என்னும் மலை மிகச்சிறந்தவை. இந்த மலைத்தொடருக்கும் **கூர்மகிரியின்** அருகில் **பரசுராமசிரம்**என்னும் மலையும், குகையும் இப்போதும் உள்ளது. இம்மலைகளில் கொடிய விங்குகள் அதிகம் உண்டு.

நதிகள்
------

இந்த களிங்கதேசத்தின் வடக்கில் **சித்ரகூட மலை**என்ற பெரிய மலையும், அருகில் உருவாகும் கோதாவரி நதியும் ஒன்று சேர்ந்து களிங்க தேசத்தை செழிக்க வைக்கின்றது.

கருவி நூல்
----------

* புராதன இந்தியா என்னும் 56 தேசங்கள் - சந்தியா பதிப்பகம் - சென்னை-83- மூன்றாம் பதிப்பு-2009

சான்றடைவு
---------

1. ↑  "புராதன இந்தியா"-பி. வி. ஜகதீச அய்யர்-1918 – Published by- P. R. Rama Iyer & co-madaras
2. ↑  புராதன இந்தியா என்னும் பழைய 56 தேசங்கள் - சந்தியா பதிப்பகம் - சென்னை-83- மூன்றாம் பதிப்பு-2009- பக்கம் - 207 -
**தாக்சாயனி வேலாயுதன் விருது** (*Dakshayani Velayudhan Award*) கேரள மாநிலத்தில் ஆண்டுதோறும் வழங்கப்படும் ஒரு விருதாகும். கேரள சட்டசபையில் இடம்பிடித்த முதலாவது மற்றும் தனி தலித் பெண் தாக்சாயனி வேலாயுதன் பெயரால் இவ்விருது வழங்கப்படுகிறது.  2019 ஆம் ஆண்டில் நிறுவப்பட்ட இந்த விருது கேரள மாநிலத்தில் மற்ற பெண்களை மேம்படுத்துவதில் பங்களிக்கும் பெண்களுக்காக வழங்கப்படுகிறது. 
2019 ஆம் ஆண்டு சனவரி மாதம் 31 அன்று 2019 ஆம் ஆண்டிற்கான நிதிநிலை அறிக்கையை சட்டப்பேரவையில் தாக்கல் செய்தபோது தாக்சாயனி வேலாயுதன் விருதை கேரள நிதி அமைச்சர் டாக்டர் தாமசு ஐசக் அறிவித்தார்.  நிதிநிலை அறிக்கையில் இவ்விருதிற்காக ரூ இரண்டு கோடி ஒதுக்கப்பட்டிருந்தது.

மேற்கோள்கள்
-----------

1. ↑  Dakshayani Velayudhan: The First & Only Dalit Woman in India’s Constituent Assembly
2. ↑  "Kerala government constituted the Dakshayani Velayudhan Award in 2019". 2021-09-26 அன்று மூலம் பரணிடப்பட்டது. 2020-09-08 அன்று பார்க்கப்பட்டது.
3. ↑  Kerala Budget 2019
4. ↑  "Kerala government allocates Rs 2 crore for Dakshayani Velayudhan award". 2021-09-26 அன்று மூலம் பரணிடப்பட்டது. 2020-09-08 அன்று பார்க்கப்பட்டது.